送喬執中秀才歸高郵
作者：王安石
朝代：宋

paragraphs: 薄飯午不羹，空爐夜無炭。
寥寥日避席，烈烈風欺幔。
謂予勿惡此，何爲向子歎。
長年客塵沙，無婦助親爨。
寒暄慰白首，我弟纔將冠。
邅迴歲又晚，想見淮湖漫。
古人一日養，不以三公換。
田園在戮力，且欲歸鋤灌。
行矣子誠然，光陰未宜翫。
負米力有餘，能無讀書伴。